送陳師益還建安
作者：劉弇
朝代：宋

paragraphs: 南來海舶浮雲濤，上有游子千金豪。
閩山左轉七千里，挂席六月天風號。
俯窺虞淵弄白日，彤霞下爍波欲熬。
陽侯嘯瀾罔象舞，出沒金背嬉鯨鼇。
等閒推徙失向背，往往三山隨所遭。
我欲懲幽驗荒忽，脫非值子終徒勞。
吳牛喘月玉斗搖，金井芙蓉啼桔槹。
一緣竹葉泛歸夢，別興斗與淮雲高。
青蘋送客淒涼地，節物駸駸驚兩毛。
家園柿栗行可拾，况有䆉稏蟠東皋。
魯連蹈海徒虛語，尼父乘槎安所逃。
它時作底投快便，與子去作滄波遨。